สรุปภาวะตลาดต่างประเทศ ประจำวันที่ 15 ต.ค. 2564
สรุปภาวะตลาดต่างประเทศ ประจำวันที่ 15 ต.ค. 2564
18 ต.ค. 2564

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดเมื่อวันศุกร์ (15 ต.ค.) และปรับตัวขึ้นรายสัปดาห์มากที่สุดเมื่อคิดเป็นเปอร์เซนต์นับตั้งแต่เดือนมิ.ย.ที่ผ่านมา โดยได้แรงหนุนจากการที่บริษัทโกลด์แมน แซคส์เปิดเผยผลประกอบการไตรมาส 3 ที่แข็งแกร่ง และกระทรวงพาณิชย์สหรัฐเปิดเผยยอดค้าปลีกเพิ่มขึ้นเกินคาดในเดือนก.ย.
ดัชนีเฉลี่ยอุตสาหกรรมดาวโจนส์ปิดที่ 35,294.76 จุด เพิ่มขึ้น 382.20 จุด หรือ +1.09%, ดัชนี S&amp;P500 ปิดที่ 4,471.37 จุด เพิ่มขึ้น 33.11 จุด หรือ +0.75% และดัชนี Nasdaq 14,897.34 จุด เพิ่มขึ้น 73.91 จุด หรือ +0.50%
ตลาดหุ้นยุโรปปิดบวกเมื่อวันศุกร์ (15 ต.ค.) เนื่องจากนักลงทุนขานรับการเปิดเผยผลประกอบการที่แข็งแกร่งของบริษัทจดทะเบียนในยุโรป ซึ่งช่วยคลายความวิตกเกี่ยวกับเงินเฟ้อที่เพิ่มขึ้น
ดัชนี Stoxx Europe 600 ปิดที่ 469.39 จุด เพิ่มขึ้น 3.47 จุด หรือ +0.74%
ดัชนี CAC-40 ตลาดหุ้นฝรั่งเศสปิดที่ 6,727.52 จุด เพิ่มขึ้น 42.31 จุด หรือ +0.63%, ดัชนี DAX ตลาดหุ้นเยอรมนีปิดที่ 15,587.36 จุด เพิ่มขึ้น 124.64 จุด หรือ +0.81% และดัชนี FTSE 100 ตลาดหุ้นลอนดอนปิดที่ 7,234.03 จุด เพิ่มขึ้น 26.32 จุด หรือ +0.37%
ตลาดหุ้นลอนดอนปิดบวกเมื่อวันศุกร์ (15 ต.ค.) ที่ระดับสูงสุดในรอบเกือบ 20 เดือน โดยได้แรงหนุนจากการปรับตัวขึ้นของหุ้นกลุ่มน้ำมันและกลุ่มธนาคาร เนื่องจากนักลงทุนเชื่อมั่นเกี่ยวกับการฟื้นตัวทางเศรษฐกิจอย่างต่อเนื่อง
ดัชนี FTSE 100 ตลาดหุ้นลอนดอนปิดที่  7,234.03 จุด เพิ่มขึ้น 26.32 จุด หรือ +0.37%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อวันศุกร์ (15 ต.ค.) โดยได้แรงหนุนจากแนวโน้มความต้องการใช้น้ำมันที่เพิ่มขึ้นทั่วโลก
ทั้งนี้สัญญาน้ำมันดิบ WTI ส่งมอบเดือนพ.ย. เพิ่มขึ้น 97 เซนต์ หรือ 1.20% ปิดที่ 82.28 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 21 ต.ค. 2557 และในรอบสัปดาห์ที่ผ่านมา พุ่งขึ้น 3.70%
สัญญาน้ำมันดิบเบรนท์ (BRENT) ส่งมอบเดือนธ.ค. เพิ่มขึ้น 86 เซนต์ หรือ 1% ปิดที่ 84.86 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 9 ต.ค. 2561 และในรอบสัปดาห์ที่ผ่านมา พุ่งขึ้น 3%
สัญญาทองคำตลาดนิวยอร์กปิดร่วงลงเมื่อวันศุกร์ (15 ต.ค.) โดยถูกกดดันจากอัตราผลตอบแทนพันธบัตรสหรัฐที่เพิ่มขึ้น และนักลงทุนยังเทขายสัญญาทองคำในฐานะแหล่งลงทุนที่ปลอดภัยหลังรัฐบาลสหรัฐเปิดเผยข้อมูลเศรษฐกิจที่แข็งแกร่ง
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 29.60 ดอลลาร์ หรือ 1.65% ปิดที่ 1,768.30 ดอลลาร์/ออนซ์ แต่เพิ่มขึ้น 0.6% ดอลลาร์ในรอบสัปดาห์ที่ผ่านมา
สัญญาโลหะเงินส่งมอบเดือนธ.ค. ลดลง 12.80 เซนต์ หรือ 0.55% ปิดที่ 23.349 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 6.60 ดอลลาร์ หรือ 0.63% ปิดที่ 1,058.90 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 74.30 ดอลลาร์ หรือ 3.50% ปิดที่ 2,076.60 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักในการซื้อขายที่ตลาดปริวรรตเงินตรานิวยอร์กเมื่อวันศุกร์ (15 ต.ค.) เนื่องจากนักลงทุนลดการถือครองดอลลาร์ในฐานะสกุลเงินปลอดภัย หลังรัฐบาลสหรัฐเปิดเผยข้อมูลยอดค้าปลีกเพิ่มขึ้นสวนทางคาดการณ์ในเดือนก.ย.
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.02% แตะที่ 93.9394 เมื่อวันศุกร์
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.9227 ฟรังก์ จากระดับ 0.9233 ฟรังก์ แต่ดอลลาร์สหรัฐแข็งค่าขึ้นที่ระดับ 114.26 เยน จากระดับ 113.66 เยน และที่ระดับ 1.2383 ดอลลาร์แคนาดา จาก 1.2368 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1605 ดอลลาร์ จากระดับ 1.1599 ดอลลาร์, เงินปอนด์แข็งค่าขึ้นแตะที่ระดับ 1.3748 ดอลลาร์ จากระดับ 1.3686 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7420  ดอลลาร์ จากระดับ 0.7417 ดอลลาร์